FK Radnički Lukavac

Nogometni klub Radnički je nogometni klub iz Lukavca, Bosna i Hercegovina. Takmiči se u Prvoj ligi Federacije Bosne i Hercegovine.

 Historija kluba 
Klub je osnovan 18. maja 1921. godine kao FK Solvay i pod tim imenom je nastupao sve do 1941. godine. Od 1941. godine klub djeluje pod imenom FK Svačić. Usljed ratnih dejstava drugom polovinom 1943. godine klub prestaje sa radom. Odmah po oslobođenju 1945. godine promijenio je ime u Kemičar da bi pod tim imenom nastupao sve do sezone 1952/53 kada mijenja ime u Radnički. 1962. godine Radnički se spaja sa mjesnim klubom FK Rudar iz Lukavac Mjesta (Zagorje) i dobija novi naziv FK Lukavac. 1963. godine ponovo se vraća staro ime Radnički koje ovaj klub zadržava punih trideset godina, sve do augusta 1993. godine kada počinje da djeluje kao Fudbalski klub Lukavac i kao što je to bio slučaj i u prošlosti ponovo, 2000. godine mijenja ime u Radnički.

U svoje 82 godine postojanja klub je zabilježio dosta vrijednih i zapaženih rezultata: 1953. godine učestvuje u kvalifikacijama za ulazak u viši rang takmičenja, ali bez uspjeha; godinu dana kasnije Radnički je odigrao prvu međunarodnu utakmicu, a gostovala je ekipa iz austrijskog grada Graza, 1955. godine "Radnički" uzvratio gostovanje sportskih prijatelja iz Austrije. U takmičenju 1958/59. sezoni osvaja prvo mjesto u bivšoj Podsaveznoj ligi Tuzla i učestvuje u kvalifikacijama za ulazak u Zonsku ligu i nakon odigranih utakmica postaje uspješan član Zone; 1961. godine u Lukavcu je gostovala nogometna reprezentacija Alžira; 1976/77. Fudbalsku sezonu fudbaleri Radničkog završili su kao prvaci u Zonskoj ligi Istok, ali u razigravanju za ulazak u Jedinstvenu republičku ligu BiH uspješniji su bili fudbaleri iz Dervente; takmičenje 1981/82. godine, bilo je uspješno za lukavačke plavo-bijele.

Osvajanjem prvog mjesta u Međuopštinskom fudbalskom savezu Tuzla obezbijeđen je plasman u Regionalnu ligu; samo tri sezone u Regionalnoj ligi bile su dovoljne lukavčanima da bi došli do prvog mjesta i prava za razigravanje za ulazak u Jedinstvenu republičku ligu. Ovog puta protivnik je bila Elektrobosna iz Jajca. Prva utakmica u Jajcu je izgubljena rezultatom 0:2, a u Lukavcu i pored oko 10 hiljada navijača Radničkom nije uspjelo da izbori plasman, bilo je 2:1 za plavo-bijele; FK Radnički u sezoni 1987/88. ubjedljivo osvaja prvo mjesto u Republičkoj ligi sjever. Isti rezultat ovaj klub je ponovio dvije godine kasnije, tako da je osvajanjem prvog mjesta postao član Međurepubličke lige sjever. Igrači Radničkog tada su za svoje protivnike imali ekipe koje su sada prvoligaši u SRJ i Hrvatskoj. Takmičeći se u Međurepubličkoj ligi '91. godine Radnički je bilježio dobre rezultate. Međutim, poznate političke okolnosti u ex-Jugoslaviji odrazile su se i na fudbal, tako da je istupanje klubova iz Slovenije i Hrvatske dovelo do raspada ove lige. Nakon toga formirana je Međurepublička liga Zapad u kojoj takmičenje nastavlja i lukavački klub.

 Rat u BiH i razvoj kluba poslije rata 
Zbog ratnih dejstava prvenstvo se prekida, a Radnički je tada bio na sedmom mjestu; u ratnim uslovima formirana je liga TPK. Plasmanom u ovoj ligi obezbijeđen je odlazak na Državno prvenstvo u Jablanicu. Pored ekipa Radničkog učestovali su Sarajevo i Vrbanjuša iz Sarajeva, Bosna iz Visokog, Rudar iz Kaknja i Iskra iz Bugojna. Na kraju turnira lukavčani su zauzeli treće mjesto; 1995. godine formira se Prva BiH liga, a plasman na drugo mjesto u sezoni 95/96, bio je dovoljan da Radnički postigne najveći uspjeh u svojih 75 godina postojanja; zvanično takmičenje u Prvoj ligi počelo je u sezoni 95/96. Fudbaleri iz Lukavca opravdavaju status prvoligaša. Prvenstvo završavaju kao drugi na tabeli, sa gol razlikom 92:69. U drugoj prvoligaškoj sezoni Radnički također bilježi zapaženi rezultat osvajanjem četvrtog mjesta; na stadionu FK "Radnički" mlada nogometna reprezentacija BiH a i ženska nogometna reprezentacija BiH odigrali svoje međunarodne utakmice. U periodu od 1997. do 2000. godine FK Radnički se takmiči u prvoj nogometnoj ligi. Nakon osnivanja jedinstvene nogometne lige na prostoru federacije, a kasnije i na prostoru cijele države FK Radnički ispada iz Premier lige i svoje takmičenje nastavlja u Prvoj nogometnoj ligi BiH. U dvije sezone koliko se takmiči u Prvoj ligi FK Radnički se nalazi u samom vrhu tabele ali ipak ne uspijeva da obezbijedi ulazak u Premier nogometnu ligu BiH.

 Rivali 
Glavni rival Radničkog iz Lukavca je Sloboda Tuzla. To rivalstvo se vidi i između navijačkih grupa ova dva tima.

Navijači Radničkog se zovu SIOUX, a navijači FK Slobode se zovu FUKARE. Kada se igra, Sioux su na južnoj, a Fukare na sjevernoj strani. Utakmica između ova dva tima je najgledanija gdje god da igraju, u Lukavcu ili Tuzli.Ova utakmica je također utakmica visokog rizika zbog huliganskih obračuna u ranoj historiji, ali posljednjih godina nije bilo incidenata između dvije grupe navijača.

 Poznati igrači 
 Enis Smajić
 Elbis Sabić
 Nedim Dautović
 Adnan Kasumović
 Ramiz Lupić
 Tarik Sahovic
 Almedin Mahovkic
 Stefan Udovičić
 Mladen Stjepanović
 Hasmir Salihović
 Faruk Kuduzović
 Almis Kasumović
 Mirnes Salihovic
 Armin Tinjić
 Elmir Kuduzović

 Reference 


 Vanjski linkovi 
 FK Radnički Lukavac na transfermarkt.com

Radnički
Kategorija:Nogometni klubovi osnovani 1921.
Kategorija:Sport u Lukavcu